Diari Oficial de la Generalitat Valenciana


Sumari del DOGV 5124, del 28-10-2005 (2005/11615)

Correcció d'errors de la informació pública de les bases per a selecció d'un agent de desenvolupament local.
------------------------------------------------------------------------------------------------------------

### Dades del document

Número de DOGV
:   5124

Data del DOGV
:   28-10-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/11833


Data del document
:   28-10-2005

Organisme emissor
:   Ajuntament d'Albal

Tipus de document
:   Correcció d'errades

Correcció d'errades

 Descriptors 

:   * Albal
    * concurs administratiu
    * desenvolupament rural
    * administració local

Correcció d'errors de la informació pública de les bases per a selecció d'un agent de desenvolupament local. [2005/S11947]
  
S'han observat uns errors materials en la publicació de la informació pública citada, publicada en el DOGV núm. 5.121, de 25 d'octubre, que convé de nou tornar-les a publicar íntegrament.
  
L'Alcaldia Presidència de l'Ajuntament d'Albal, mitjançant Resolució d'Alcaldia número 2005/1735, de data 27 de setembre de 2005, va aprovar les bases que han de regir la selecció d'un agent de desenvolupament local i la posterior contractació com a personal laboral fix, i que a continuació es reproduïxen.
  
Bases per a la selecció d'un agent de desenvolupament local
  
Primera. Objecte
  
L'objecte de les presents bases és regular la selecció d'un agent de desenvolupament local, amb destí en el Departament de Promoció Econòmica (AEDL) i la posterior contractació laboral fixa.
  
Segona. Funcions del lloc
  
1. Direcció i coordinació de l'Agència d'Ocupació i Desenvolupament Local.
  
2. Organització, gestió i control dels programes relatius a la promoció econòmica, ocupació i orientació laboral.
  
3. Dinamitzador de l'economia local, per mitjà de la captació de recursos.
  
4. Recollir, elaborar i difondre informació sobre l'entorn, destinada a la identificació i el sorgiment d'emprenedors locals i d'idees-projecte que dinamitzen l'economia i atenguen a optimitzar el sistema productiu i la qualitat de vida local.
  
Tercera. Retribucions del lloc
  
Les retribucions del lloc de treball són les corresponents a un grup B de titulació, nivell de complement de destí 22.
  
Quarta. Forma de selecció
  
La forma de dur a terme la selecció serà el de concurs-oposició.
  
Cinquena. Requisits dels aspirants
  
Els requisits que hauran de reunir els aspirants a prendre part en la selecció de què es tracta seran els següents:
  
- Ser espanyol o nacional d'algun país membre de la Unió Europea.
  
- Tindre 18 anys complits.
  
- Titulació exigida: diplomat universitari.
  
- Posseir la capacitat física i psíquica necessària per a l'exercici de les funcions del lloc.
  
- No haver sigut separat/da per mitjà d'expedient disciplinari del servici de qualsevol de les administracions o institucions públiques, ni trobar-se inhabilitat per a l'exercici de funcions públiques.
  
Sisena. Forma i termini de presentació d'instàncies
  
Les instàncies sol·licitant prendre part en el present procés selectiu es dirigiran a l'alcalde-president de l'Ajuntament d'Albal, i es presentaran en el Registre General d'Entrada o en la forma prevista per l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i es podrà utilitzar la instància model que facilitarà el Registre General, durant un termini de 20 dies naturals a partir del següent al de la publicació de l'extracte de la convocatòria en el Boletín Oficial del Estado, i les bases es publicaran íntegrament en el Diari Oficial de la Generalitat Valenciana, i un extracte en el Butlletí Oficial de la Província de València. Els aspirants hauran de presentar junt amb la instància la documentació acreditativa dels mèrits al·legats, així com una memòria-projecte sobre la posada en marxa i funcionament d'una Agència de Desenvolupament Local (la memòria o projecte ocuparà un màxim de 5 folis DIN A4).
  
La instància haurà d'anar acompanyada del justificant d'haver ingressat els drets d'examen equivalents a 72,12 euros, i s'haurà d'adjuntar resguard acreditatiu del seu ingrés directe o per transferència en el compte 0030 3104 0376430216, obert a nom de l'Ajuntament d'Albal en el Banco Español de Crédito, i es farà constar en la transferència el nom de l'aspirant i el concepte (procés de selecció d'ADL).
  
Segons l'article 26.3 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals procedirà la devolució dels drets d'examen quan no es realitze el fet imposable per causes no imputables al subjecte passiu. En conseqüència, no procedirà la devolució de la taxa ingressada en els supòsits d'exclusió definitiva de les proves per causes imputables a l'interessat, com poden ser l'incompliment dels requisits de la convocatòria o la no-presentació en termini de les instàncies i els documents.
  
Setena. Admissió d'aspirants
  
Per a ser admés a prendre part en el procés selectiu els aspirants hauran de manifestar en la instància que reunixen tots i cada un dels requisits exigits i referits a la data d'expiració del termini de presentació d'instàncies, acreditats com cal mitjançant còpia acarada de cada un dels mèrits que vulga que li se valoren en el concurs d'acord amb el barem que s'establix en l'annex de les presents bases.
  
Acabat el termini de presentació d'instàncies, l'Alcaldia Presidència dictarà una resolució que aprovarà la llista d'aspirants admesos a prendre part en el procés selectiu, adoptada en atenció a allò declarat pels aspirants, i sense perjuí del que determina la base dotze. Esta resolució serà publicada en el Butlletí Oficial de la Província de València, tauler d'edictes i pàgina web municipal (www.albal.es) i s'indicarà un termini de 10 dies hàbils perquè els aspirants exclosos puguen esmenar els defectes.
  
La publicació d'esta resolució serà determinant dels terminis a efectes de possibles impugnacions o recursos.
  
Si no es produïra cap reclamació o petició d'esmena, la llista provisional d'admesos esdevindrà definitiva automàticament. En qualsevol altre cas, resoltes les reclamacions o esmenes, es comunicarà mitjançant una publicació d'idèntic mitjà.
  
Huitena. Tribunal qualificador
  
El Tribunal qualificador estarà integrat pels següents membres, tots ells amb veu i vot, a excepció del secretari, que només tindrà veu.
  
President: Ramón Marí Vila, com a alcalde president, o regidor en qui delegue.
  
Secretari: el de la corporació, o funcionari en qui delegue.
  
Vocals:
  
- Juan Arturo Hernández Vila, regidor delegat de Personal.
  
- Maria José Hernández Vila, regidora delegada de Promoció Econòmica.
  
- Dos tècnics o experts designat per l'Alcaldia.
  
- Un representant designat per la Direcció General de la Generalitat Valenciana competent en matèria d'administració local.
  
- Un funcionari de grup B o superior designat pel Comité d'Empresa.
  
A les sessions del tribunal podran acudir, com a observadors, un representant de cada un dels grups polítics municipals que integren l'Ajuntament.
  
La designació dels membres del tribunal inclourà la dels respectius suplents, i es farà pública junt amb la llista d'admesos i exclosos, així com en el tauler d'anuncis de l'Ajuntament.
  
El tribunal podrà demanar els servicis dels assessors tècnics que considere oportuns per a analitzar qüestions concretes del procés selectiu, els quals es limitaran a l'exercici de les respectives especialitats i col·laboraran amb el tribunal en base exclusivament a estes. El tribunal podrà així mateix, i en qualsevol moment, requerir als aspirants que acrediten la seua personalitat, i per tant, hauran d'anar proveïts del document nacional d'identitat o un altre document acreditatiu.
  
L'Ajuntament sol·licitarà dels òrgans corresponents la designació dels respectius representants, que haurà d'efectuar-se en el termini dels 20 dies següents a la recepció de la sol·licitud.
  
La composició del tribunal serà predominantment tècnica i els vocals hauran de posseir un nivell de titulació o especialització iguals o superiors als exigits per a l'accés a les places convocades.
  
Quan concórrega en els membres del tribunal alguna de les circumstàncies previstes en l'article 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estos s'abstindran d'intervindre i notificaran esta circumstància a l'Alcaldia Presidència; així mateix, els aspirants podran recusar-los en la forma prevista en l'article 29 de l'esmentada Llei.
  
El tribunal no podrà constituir-se ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el bon ordre en estes en tot allò no previst en estes bases, i per a l'adequada interpretació d'estes.
  
En cada sessió del tribunal podran participar els membres titulars presents en el moment de la seua constitució i, si estan absents, els suplents, sense que puguen substituir-se entre si en la mateixa sessió.
  
Si constituït el tribunal i iniciada la sessió s'absenta el president, este designarà, d'entre els vocals concurrents, el que li substituirà durant la seua absència.
  
Als efectes d'allò que s'ha disposat per l'annex IV del Reial Decret 462/2002, de 24 de maig, el tribunal qualificador tindrà la categoria segona de les recollides en este pel que fa a les assistències dels seus membres.
  
Al tribunal li correspon el desenvolupament i qualificació de les proves selectives, i la seua actuació està vinculada a estes bases i no podrà aprovar ni declarar que han superat les proves selectives un nombre d'aspirants superior al de places convocades.
  
Les decisions s'adoptaran per majoria de vots.
  
Novena. Calendari de les proves
  
La data, hora i lloc de constitució del tribunal qualificador per a dur a terme la pràctica del primer dels exercicis s'anunciarà en la resolució per la qual s'aprove la llista definitiva d'aspirants admesos i exclosos.
  
Deu. Orde d'intervenció dels aspirants
  
Els aspirants seran convocats per a la pràctica dels exercicis per mitjà de crida única. La no-presentació d'un aspirant a la realització de qualsevol dels exercicis determinarà automàticament l'exclusió del mateix del procés selectiu.
  
L'orde de crida a la pràctica d'aquells exercicis que no puguen realitzar-se de forma conjunta serà l'alfabètic del primer cognom, començant per la lletra «P», segons Resolució de 8 d'abril de 2005, de la Conselleria de Justícia i Administracions Públiques, per la qual es determina la lletra per a fixar l'orde d'intervenció dels aspirants a totes les proves selectives que se celebren durant l'any 2005, del conjunt de les administracions públiques valencianes, publicat en el Diari Oficial de la Generalitat Valenciana número 4.984 de 13 d'abril del mateix any.
  
El tribunal podrà requerir en qualsevol moment als aspirants que acrediten la seua personalitat, al fi de la qual hauran d'acudir proveïts del seu document nacional d'identitat.
  
Onze. Relació d'aprovats
  
Finalitzat el procés selectiu, el tribunal farà pública la relació dels aspirants per orde de puntuació aconseguida, i elevarà la dita relació a l'Alcaldia Presidència de la corporació junt amb la seua proposta de nomenament a favor d'aquell/l'aspirant que haguera obtingut la major puntuació.
  
Dotze. Presentació de documents
  
Els aspirants proposats pel tribunal hauran d'aportar davant de l'Ajuntament, en el termini de cinc dies naturals des que es faça públic el resultat del procés selectiu, els documents acreditatius de les condicions de capacitat i requisits exigits en la base quinta de la present convocatòria.
  
Si dins del termini indicat, i excepte causa de força major, no presentaren la documentació, o de la mateixa es deduïra que no tenen algun dels requisits exigits, no podran ser nomenats, donant lloc a la invalidesa de l'actuació de l'interessat i la nul·litat dels actes del tribunal respecte a este, sense perjuí de la responsabilitat en què pogueren haver incorregut per falsedat en les seues instàncies.
  
De donar-se este supòsit, l'Alcaldia Presidència nomenarà a qui li seguisca en la relació d'aprovats.
  
Tretze. Incidències
  
El tribunal queda facultat per a resoldre els dubtes que es presenten i prendre els acords necessaris per al bon orde del procés selectiu en tot el no previst en les presents bases.
  
Catorze. Recursos
  
Contra el present acord, que és definitiu en via administrativa, podrà optar-se per interposar un dels recursos següents:
  
a) Amb caràcter potestatiu, recurs de reposició davant del mateix òrgan que ho va dictar, i això en el termini d'un mes a comptar de l'endemà de la publicació en el diari de major difusió de l'anunci de l'extracte de les presents bases.
  
Transcorregut un mes des de l'endemà de la interposició del recurs de reposició sense que este haja sigut resolt, podrà entendre's desestimat a fi de poder interposar el recurs contenciós administratiu, a elecció, davant dels jutjats del mateix orde de València, o davant del jutjat contenciós administratiu que li pertoque, en el termini de sis mesos des de la dita desestimació.
  
b) Recurs contenciós administratiu, a elecció, davant dels jutjats del mateix orde de València, o davant del jutjat contenciós administratiu del propi domicili del recurrent, dins del termini de dos mesos comptats des de l'endemà de la publicació en el diari de major difusió de l'anunci de l'extracte de les presents bases.
  
Tot això sense perjuí que es puga exercitar qualsevol altre recurs o acció que es tinga per convenient en defensa dels respectius interessos.
  
Annex I
  
Fase d'oposició:
  
- Primer exercici: obligatori i eliminatori.
  
Consistirà en la superació d'un exercici o prova psicotècnica aptitudinal i de personalitat que permeta acreditar les necessàries condicions per a l'exercici del lloc de treball, i això en relació amb les funcions d'este.
  
La qualificació d'este exercici serà d'apte o no apte.
  
- Segon exercici. Obligatori i eliminatori.
  
Consistirà en un qüestionari tipus test, sobre el temari de matèries comunes i específiques de l'annex II d'esta convocatòria, de 75 preguntes amb tres respostes alternatives, i una d'estes serà només la correcta. La seua duració la fixarà el tribunal amb la deguda antelació, i s'atendrà al contingut d'este.
  
La puntuació d'este exercici serà de 0 a 10 punts, i caldrà un mínim de cinc punts per a superar-lo.
  
- Tercer exercici: Obligatori i eliminatori.
  
Supòsit pràctic.
  
Consistirà a resoldre un supòsit pràctic plantejat pel tribunal directament relacionat amb les tasques a exercir en el lloc de treball, en un temps màxim de dos hores.
  
Es valorarà de 0 a 10 punts, i caldrà un mínim de cinc punts per a superar-lo.
  
Fase de concurs:
  
Finalitzada la fase d'oposició, el tribunal farà pública en el tauler d'edictes i pàgina web municipal la relació d'aspirants que han superat tots els exercicis eliminatoris i que hagen de passar a la fase de concurs.
  
No tindrà el caràcter d'eliminatori i es valoraran els mèrits al·legats i acreditats documentalment pels aspirants junt amb la instància, d'acord amb el barem següent:
  
1. Servicis prestats. Es valoraran a raó de 0.10 punts per mes de servicis en l'administració pública. A este efecte es computaran els servicis previs prestats en l'administració que s'hagen reconegut a l'empara d'allò que s'ha disposat per la Llei 70/1978, de 26 de novembre, i la altres normativa aplicable. No es computaran mai els servicis que s'hagen prestat simultàniament amb altres també al·legats. Màxim 6 punts.
  
2. Aptituds per al lloc de treball. Cursos de formació i perfeccionament específics:
  
2.1 Es valoraran fins a un màxim de 2 punts els cursos de formació i perfeccionament específics, relacionats directament amb la plaça convocada. La valoració de cada curs s'efectuarà en funció de la seua duració, d'acord amb l'escala següent:
  
2.1.1 De 100 o més hores 1 punt
  
2.1.2 De 75 o més hores 0.75 punts
  
2.1.3 De 50 o més hores 0.50 punts
  
2.1.4 De 25 o més hores 0.25 punts
  
2.1.5 De 15 o més hores 0.10 punts
  
2.2 Es valoraran amb un màxim d'1 punt altres cursos realitzats, i que no mantenen una relació directa amb la matèria objecte de la plaça, però sí que poden estar enquadrats en la formació que requerix la subescala d'administració especial, d'acord amb la seua duració:
  
2.2.1 De 100 o més hores 0.50 punts
  
2.2.1 De 75 o més hores 0.20 punts
  
2.2.3 De 50 o més hores 0.10 punts
  
2.2.4 De 25 o més hores 0.05 punts
  
Només es valoraran estos cursos si són convocats i organitzats per la universitat, instituts o centres oficials o altres entitats, sempre que en este últim cas estiguen homologats per l'Institut Valencià d'Administració Pública.
  
2.3 Estudis, treballs d'investigació i/o ponències. Es valoraran fins a un màxim d'1 punt els treballs d'investigació, estudis o ponències realitzades en matèries que tinguen relació directa amb les funcions dels llocs convocats, i fins a un màxim de 0.50 punts aquells que no estiguen directament relacionats amb la matèria pròpia de la plaça convocada.
  
3. Coneixements del valencià, acreditat pels certificats expedits per la Junta Qualificadora de Coneixements del València, d'acord amb el següent barem.
  
3.1 Coneixement oral 0.25 punts
  
3.2 Coneixement de grau elemental 0.50 punts
  
3.3 Coneixement de grau mitjà 0.75 punts
  
3.4 Coneixement de grau superior 1 punt
  
4. Entrevista personal. Es realitzarà una entrevista personal que versarà sobre el contingut del lloc de treball, en la que es valorarà la capacitat i disposició de l'opositor, així com la defensa que efectue l'opositor de la memòria o projecte de posada en marxa i funcionament d'una agència de desenvolupament local presentada junt amb la instància. La puntuació màxima de l'entrevista serà de 3 punts.
  
Annex II
  
Temari de matèries sobre el qual es formularan els exercicis
  
Matèries comunes
  
1. La Constitució espanyola de 1978. Estructura i principis fonamentals, drets i deures, garantia i suspensió. Principis rectors de la política social i econòmica. El Tribunal Constitucional i la reforma de la Constitució. La Corona.
  
2. Les Corts Generals. Composició, atribucions i funcionament. Elaboració de les lleis. Els Tractats Internacionals, especial referència als Tractats de la Comunitat Europea. Òrgans de control dependents de les Corts.
  
3. El Govern i l'administració. Relacions entre El Govern i les Corts Generals. El Defensor del Poble i el Tribunal de Comptes. El Poder Judicial.
  
4. L'organització territorial de l'Estat. Les comunitats autònomes. L'Estatut d'Autonomia de la Comunitat Valenciana, aprovació i reforma, estructura i principis fonamentals.
  
5. L'administració local en la Constitució Espanyola de 1978. El principi d'autonomia. L'organització municipal. L'alcalde. Els tinents d'alcalde. El ple. La Junta de Govern Local. Òrgans complementaris. Estatut dels membres de les corporacions locals.
  
6. Règim jurídic dels béns locals. Els béns de domini públic. Béns patrimonials.
  
7. El servici públic en l'esfera local: peculiaritats dels distints modes de gestió. Iniciativa pública en l'activitat econòmica.
  
8. Personal al servici de les entitats locals: plantilles. Funcionaris de carrera de l'administració local. Funcionaris interins. Personal eventual i laboral. Oferta pública d'ocupació. Selecció de personal.
  
9. Drets i deures dels funcionaris. Règim disciplinari. Responsabilitat civil i penal dels funcionaris.
  
10. L'acte administratiu: concepte, elements i classes. Eficàcia, executivitat i suspensió dels actes administratius. Invalidesa de l'acte administratiu: classes de vicis i efectes. Actes presumptes: requisits i efectes.
  
11. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les fases del procediment administratiu. La revisió dels actes en la via administrativa. Responsabilitat de l'administració.
  
12. Els contractes administratius. Concepte i classes. La preparació dels contractes. Formes d'adjudicació. Elements del contracte administratiu. La revisió de preus i altres alteracions contractuals. La invalidesa dels contractes administratius i la seua resolució.
  
13. Els pressupostos de les entitats locals. Principis, integració i documents que consten. Procés d'aprovació del pressupost local.
  
14. Els crèdits pressupostaris. Fases de la despesa pública. L'ordenació de pagament. Control i intervenció de la despesa. Règim de comptes.
  
Matèries específiques
  
1. La figura de l'agent de desenvolupament local. Denominació, objectius, funcions i tasques.
  
2. Els plans estratègics municipals de desenvolupament econòmic local.
  
3. L'anàlisi DAFO aplicat al desenvolupament econòmic social.
  
4. Promoció econòmica local: actuacions que es poden desenvolupar.
  
5. El diagnòstic del territori i la constitució d'un projecte de desenvolupament.
  
6. Vies de finançament europeu, estatal i autonòmica del desenvolupament econòmic local. Especial referència als fons estructurals de la Unió Europea.
  
7. Els programes d'iniciativa comunitària. Perspectives per al període 2000-2006.
  
8. Les noves tecnologies de comunicació i informació: possibilitats des de la perspectiva del desenvolupament local.
  
9. El paper de les administracions públiques en el desenvolupament local.
  
10. Desenvolupament local, qualitat de vida i benestar social.
  
11. Finançament del desenvolupament local: ajudes i subvencions.
  
12. Autoocupació. Formes jurídiques que pot adoptar. Suports institucionals.
  
13. Desenvolupament local i el foment de la cultura emprenedora.
  
14. La formació d'emprenedors.
  
15. Les empreses d'economia social i el desenvolupament local.
  
16. Creació d'empreses. Aspectes bàsics de l'elaboració d'un pla d'empresa.
  
17. Programes d'ajuda a l'ocupació autònoma.
  
18. L'evolució i segmentació del mercat de treball. Els nous jaciments d'ocupació.
  
19. Els vivers d'empreses: concepte i característiques.
  
20. Els projectes I + E. Concepte i organisme regulador.
  
21. La prestació per desocupació. Pagament únic.
  
22. El procés d'orientació i inserció professional: accions OPEA. Organisme regulador i accions que comprén.
  
23. Habilitats d'orientació per a la busca d'ocupació.
  
24. Organismes intermediadors en l'ocupació .
  
25. Pacte Valencià pel Creixement d'Ocupació. PAVACE.
  
26. Població desocupada en l'àmbit local: estructura, característiques i pla d'acció local.
  
27. Metodologia per al diagnòstic de les necessitats de formació ocupacional.
  
28. Plans de formació: elaboració, contingut i diagnòstic.
  
29. Els programes de foment d'ocupació públic d'interés social.
  
30. Els programes de foment d'ocupació estable i altres mesures de suport a la creació d'ocupació.
  
31. Els programes d'escoles taller, cases d'oficis i tallers d'ocupació.
  
32. Els programes de garantia social.
  
33. Els tallers de formació i inserció laboral.
  
34. Els plans integrals d'ocupació.
  
35. Els programes de suport a les PIME.
  
36. Els programes d'ajuda a la promoció comercial.
  
37. Tràmits a seguir per un empresari en la creació d'una empresa. Llicències i autoritzacions.
  
38. La gestió participativa en l'empresa.
  
39. Plans de viabilitat. Tipus i objectius.
  
40. L'economia submergida i el desenvolupament local.
  
41. La dona i el treball. Pla d'igualtat d'oportunitats de les dones.
  
42. Estudi socioeconòmic d'Albal.
  
43. Albal en el seu entorn econòmic comarcal. Línies estratègiques de desenvolupament econòmic a Albal.
  
44. Foment de l'associacionisme comercial: estructura associativa a Albal.
  
45. Les fires comercials: definició, funcions i característiques.
  
46. Desenvolupament local i medioambient. L'Agenda 21 Local. Estratègia municipal de sostenibilitat.
  
Característiques i requisits del lloc de treball oferit
  
Nombre de llocs convocats: 1
  
Denominació del lloc de treball: agent de desenvolupament local
  
Unitat de destí: Departament de Promoció Econòmica. AEDL.
  
Centre de destí: Ajuntament d'Albal
  
Localitat: Albal
  
Titulació: diplomat universitari.
  
Grup: B
  
Nivell de complement de destí: 22
  
Retribució bruta anual 2005 : 27.441,29 €
  
Jornada laboral: 37.5 hores